מדרשת נשמת

מדרשת נשמת (ראשי תיבות של "נשים עמלות בתורה") היא מדרשה גבוהה ללימודי תורה לנשים, הממוקמת בשכונת פת בירושלים. המדרשה הוקמה ב-1990 על ידי הרבנית חנה הנקין, שמכהנת כנשיאת המדרשה, ובעלה הרב יהודה הרצל הנקין. בשנת 2009 למדו במדרשה כ-130 בנות. החל משנת 2025 עומדות בראש המדרשה הרבנית אילנה חדד והרבנית עטרה אייז. למדרשה הייתה השפעה על שינויים שהתרחשו בעשורים האחרונים במגזר הדתי לאומי בתחום לימוד התורה לנשים.[דרוש מקור] מסלולי הלימוד המדרשה מציעה לתלמידותיה תוכניות המעמיקות את ידיעותיהן בגמרא, הלכה, תנ"ך, מחשבת ישראל וחסידות – ומסייעת להן לרכוש כלים להמשך לימוד עצמי. המדרשה מאגדת בתוכה מספר תוכניות לימוד. שיעור א' מיועד לבוגרות לשירות לאומי או שירות צבאי ויש תוכנית לבנות לפני השירות הלאומי/ צבאי עם אופציה של גרעין צבאי. שיעור המשך במסגרת התוכנית משלבות הבנות לימוד תורה עם לימודים אקדמיים או עבודה. ישנה אפשרות לשילוב לימוד במכללת הרצוג לתואר B.Ed. התוכנית מדגישה לימוד עצמאי בחברותות וכן לימוד גמרא והלכה. הכולל הגבוה תוכנית הכולל מיועדת לנשים בעלות רקע משמעותי של שנתיים לפחות בלימוד מעמיק. החזון הוא לאפשר צמיחה וגדילה בתורה של נשים ולייצר עתודה להנהגה תורנית נשית. שני המוקדים המרכזיים הם לימודי גמרא והלכה ברמה גבוהה ובנוסף: כתיבה תורנית העברת שיעורים הבנה למדנית משמעותית הבנת פסיקת ההלכה תוכנית שילוב וכפר סטודנטיות המדרשה מאפשרת לבנות שירות, בתוך שנה של עשייה משמעותית, להתמלא מלימוד תורה ולהיות שייכות לקהילת בית מדרש. התוכנית כוללת שני סדרי ערב בשבוע (גמרא או תנ"ך) בימי ראשון ורביעי אחה"צ וערב, מפגש קבוצתי בליווי של רכזת ומדריכה אישית לקבוצה. הכפר מיועד לסטודנטיות שלומדות במוסדות לימוד אקדמיים בירושלים והסביבה, המבקשות להמשיך את החיבור לתורה ומתוך חבורה לצאת לעשייה ותרומה לקהילה. תינתן מלגה למתאימות בתמורה לשעות התנדבות בקהילה. תוכנית "מעיין" תוכנית להכשרת מנהיגות בנות העדה האתיופית שהוקמה בשנת 1999, מתוך רצון להכשיר את לתפקידי מנהיגות בקהילתן. נכון לשנת 2015, העומדת בראש התוכנית היא ד"ר אסתי בר-אל. במסגרת התוכנית לומדות הבנות תנ"ך, משנה, הלכה, הגות ומחשבת ישראל. במקביל משלימות הבנות בגרויות ומתכוננות למבחן הפסיכומטרי, מתוך מגמה שיתחילו לימודים אקדמיים בשנה שלאחר סיום המדרשה. התוכנית כוללת שיעורים העוסקים בהלכות ובמנהגים של יהודי קהילת ביתא ישראל, בהכוונת הרב מברטו סולומון. התלמידות עוברות גם סדנאות המנחילות כישורי חיים בתחום ההתנהלות הכלכלית, הכנה לחיי משפחה ועוד. בשנת 2007 נוסדה ב"נשמת" תוכנית המשך שבה לומדות הבוגרות המצטיינות של התוכנית, ובמסגרתה הן ממשיכות ללימודים אקדמיים גבוהים בליווי המדרשה, על בסיס מלגה מלאה, ובשילוב לימודי תורה וסדנאות. תוכנית "שנה בארץ" תוכנית המיועדת לבוגרות תיכון בעלות רקע תורני מארצות הברית, קנדה, וקהילות יהודיות נוספות בעולם. התוכנית כוללת לימוד תורה עם הנחלת ערכי הציונות והקניית כלים להשתלבות בחברה הישראלית[דרושה הבהרה]. בחלק מן השיעורים לומדות בנות התוכנית עם בנות שיעור א'. תוכנית "קרן אריאל" להכשרת יועצות הלכה ערך מורחב – יועצת הלכה בשנת 1999 ייסדה הרבנית הנקין תוכנית להכשרת יועצות הלכה. במסגרת תוכנית זו, הראשונה מסוגה, מוכשרות נשים לתת מענה הלכתי לפניות של נשים בנושאי טהרת המשפחה ובריאות האישה. הנשים המתקבלות לתוכנית, שבראשה עומדים הרב יעקב ורהפטיג והרב יהודה הרצל הנקין, לומדות במשך שנתיים לימודי הלכה וכן לימודים מתחומי הגינקולוגיה ובריאות הנפש. בסיום הלימודים נבחנות התלמידות על ידי רבנים לצורך קבלת תעודת "יועצת הלכה", המסמיכה את הנשים לייעץ ולתת הכוונה בנושאי טהרת המשפחה, וכן בנושאים הנלווים לכך. התוכנית זכתה לתמיכת רבנים, בין השאר הרב יעקב אריאל והרב נחום אליעזר רבינוביץ [דרוש מקור]. ב-2003 הוקם קו הלכתי פתוח לטהרת המשפחה ע"ש גולדה קושיצקי. בקו עונות יועצות ההלכה, בוגרות התוכנית, לשאלות של נשים מישראל ומהעולם. במקרה הצורך מועברת הפנייה לרב פוסק לצורך הכרעה הלכתית. שירות זה מוצע גם באתר יועצות ההלכה של נשמת. מאז הקמת הקו והאתר, התקבלו בהם כ-100,000 פניות[דרושה הבהרה]. קישורים חיצוניים אתר האינטרנט הרשמי של מדרשת נשמת אבי יוגב, מיזם ייחודי: יועצות הלכה לנשים, באתר ערוץ 7, 15 בינואר 2008 צופיה הירשפלד, אפשר בלי רב: יועצות הלכתיות לטהרת המשפחה, באתר ynet, 24 במרץ 2009 יצחק טסלר, עשור להקמת קו טלפוני לנשים בנושא דיני נידה, באתר nrg‏, 11 באוקטובר 2009 "שאלי את היועצת" – אתר יועצות ההלכה הערות שוליים